എണ്പതുവര്ഷ നിറവില് തെക്കുംമുറി കുമ്മാട്ടിക്കോലങ്ങള് തൃശൂര്: മരംകൊണ്ടുള്ള കുമ്മാട്ടിമുഖങ്ങള് തൃശൂരിന്റെ ഓണാഘോഷ കാഴ്ചകളില് നിറസാന്നിധ്യമായിട്ട് എണ്പതു വര്ഷം. കുമ്മാട്ടികളുടെ തറവാടായ കിഴക്കുംപാട്ടുകരയിലെ തെക്കുംമുറി കുമ്മാട്ടി മുഖങ്ങളാണ് എണ്പതിന്റെ നിറവില് പിറന്നാള് ആഘോഷിച്ചത്. കാട്ടാളന്, തള്ള, ഹനുമാന് എന്നീ മരമുഖങ്ങളാണു തെക്കുംമുറി കുമ്മാട്ടിക്കോലങ്ങളില് ഏറ്റവും പഴക്കമേറിയവ. പിറന്നാള് സമ്മാനമായി തൈക്കാട്ട് മൂസ് ഇല്ലത്തെ വേട്ടയ്ക്കൊരുമകന് പ്രതിഷ്ഠയ്ക്കു മുന്നില് മുഖംമൂടികള്ക്കു കുമ്മാട്ടി കലാകാരന്മാര് ഓണവില്ലില് നാദം തീര്ത്തു. കിഴക്കുംപാട്ടുകര തെക്കുംമുറി കുമ്മാട്ടി മഹോത്സവ സംഘത്തിലെ 15 കുമ്മാട്ടി വാദ്യമേളക്കാരാണ് കോവിഡ് മാനദണ്ഡങ്ങള് പാലിച്ച് വില്ലുകൊട്ടി പാട്ടു പാടിയത്. കോവിഡ് നിയന്ത്രണങ്ങള് ഉള്ളതിനാല് ഇത്തവണയും തെക്കുംമുറിക്കാര്ക്കു കുമ്മാട്ടിമഹോത്സവം ഉണ്ടായിരുന്നില്ല. പകരം മരക്കുമ്മാട്ടി മുഖങ്ങളുടെ എണ്പതാണ്ട് പിറന്നാള് ആഘോഷം ചെറിയ ചടങ്ങോടെ നടത്തുകയായിരുന്നുവെന്നു സംഘം സെക്രട്ടറി പി.വി. നന്ദകുമാര് പറഞ്ഞു. പിറന്നാള് സമ്മാനമായി കാട്ടാളന്, തള്ള, ഹനുമാന് എന്നീ കുമ്മാട്ടി മുഖങ്ങളുടെ പോസ്റ്റല് സ്റ്റാന്പുകള് പുറത്തിറങ്ങുന്നുണ്ട്. ഇതിന്റെ ഒൗദ്യോഗിക ഉദ്ഘാടനം ശക്തന് സ്റ്റാന്ഡിനു സമീപമുള്ള ഹെഡ്പോസ്റ്റോഫിസില് ഇന്ന് ഉച്ചകഴിഞ്ഞു മൂന്നിനു ജനറല് മാനേജര് മറിയാമ്മ തോമസ് നിര്വഹിക്കും. സംഘം രക്ഷാധികാരി ഡോ.വാസുദേവന് ഏറ്റുവാങ്ങും.